b'\n_START_ARTICLE_\nEgip\xc4\x8danski muzej, Berlin\n_START_SECTION_\nZgodovina\n_START_PARAGRAPH_\nMuzej je nastal v 18. stoletju iz zbirke umetnin pruske kraljevske rodbine  \xc5\xa0taufovcev. Alexander von Humboldt je priporo\xc4\x8dil, da se ustanovi poseben egip\xc4\x8danski oddelek. Prvi predmeti zanj so pri\xc5\xa1li v Berlin leta 1828 pod kraljem  Friderikom Viljemom III. Na za\xc4\x8detku so bili razstavljeni v pala\xc4\x8di Monbijou. Oddelek je vodil tr\xc5\xbea\xc5\xa1ki trgovec Giuseppe Passalacqua (1797-1865), katerega zbirka je tvorila osnovo egip\xc4\x8danske muzejske zbirke. Dodatne predmete je v muzej pripeljala odprava v Egipt in Nubijo leta 1842-1845 pod vodstvom  Karla Richarda Lepsiusa._NEWLINE_Leta 1850 so zbirko preselili v sedanje prostore Novega muzeja, zgrajenega po na\xc4\x8drtih  Friedricha Augusta St\xc3\xbclerja. Doprsni kip kraljice Nefretete, odkrit med izkopavanji Ludwiga Borchardta  v  Amarni, je muzeju poklonil  podjetnik Henri James Simon leta 1920. Kip je zelo hitro postal najslavnej\xc5\xa1i razstavni predmet. _NEWLINE_Med drugo svetovno vojno je bil Novi muzej med strate\xc5\xa1kimi bombardiranji zelo po\xc5\xa1kodovan. Po vojni sta si muzejsko zbirko razdelila Vzhodni in Zahodni Berlin. Glavnina zbirke je  ostala v Vzhodnem Berlinu in bila razstavljena v Muzeju Bode, predmeti, ki so bili evakuirani v Zahodno Nem\xc4\x8dijo, pa so se vrnili v Zahodni Berlin. Od leta 1967 do 2004 so bili razstavljeni nasproti Charlottenbur\xc5\xa1ke pala\xc4\x8de. Po zdru\xc5\xbeitvi Nem\xc4\x8dij sta se vzhodna in zahodna zbirka ponovno zdru\xc5\xbeili in vrnili na Muzejski otok.\n_START_SECTION_\nZbirka\n_START_PARAGRAPH_\nZbirka vsebuje starine iz obdobja od okoli leta 4000 pr. n. \xc5\xa1t. (preddinasti\xc4\x8dno obdobje) do rimskega obdobja. Ve\xc4\x8dina predmetov je iz Ehnatonovega obdobja okoli leta 1340 pr. n. \xc5\xa1t. Zbirka je bila leta 2005 preseljena iz Charlottenburga v Stari muzej in po obnovitvi Novega muzeja oktobra 2009 vrnjena na Muzejski otok._NEWLINE_Najslavnej\xc5\xa1i razstavljeni predmet je izjemno dobro ohranjen in \xc5\xbeivahno pobarvan doprsni kip kraljice Nefretete.'